Schrift
Dr Begriff Schrift stoot in dr Semiotik für e Zäichesüsteem, wo mä mit em gschwätzti oder anders kodierti Informazioone cha ufbewaare und witergee. Früener isch si vo Hand gschriibe worde und nume (visuell) lääsbar oder (haptisch) erfassbar gsi, hüte cha Ufgschribnigs oder e Schriftstück au in ere Form vorligge, wo für Mensche nit diräkt nutzbar isch, und mä technischs Gräät brucht, zum s lääse, oder es sogar s Gräät sälber cha stüüre. Generell wird Schrift uf eme Drääger (z. B. Babbiir, digitali Spiicher) notiert (gschriibe oder uf en anderi Art uf e Drääger brocht) und bim Nütze dekodiert (abglääse, z. B. zum s gäistig ufznee oder zum e Gräät z stüüre).

Schrift as Entsprächig zu Sprooche 
In dr Schriftlinguistik underschäidet mä zwüschen em übersproochlige Zäicheninwentar, dr Schrift oder em Skript (ängl. script), uf dr äinte Site, und wie e Schrift für e gwüssi Sprooch gstaltet isch, em Schriftsüsteem (ängl. writing system),  uf dr andere Site. Zum Süsteem ghöört mindestens äi Reegleapparat (Orthografii) und si Basisäihäit isch s Grafem, wääred en äinzelns Elimänt vom Skript s Schriftzäiche (ängl. character) oder au s Sümbol isch.

D Terminologii isch allerdings nit ganz äihäitlig. So verwändet dr Coulmas „writing system“ au für das, wo d Dürscheid u. a. em „Schrifttüp“ sääge. D Schriftsüsteem wärde dradizionell in drei Kategorie iidäilt, und mäistens drennt mä sä nid noch de Ebene vo dr Analüüse oder Interpretazion vo de grafische Zäiche:

 Buechstabeschrift (Alfabetschrift, Segmentalschrift) E baar Dotzed arbiträri, segmentali, vilmol geometrisch äifachi Grafeem korreliere mit Foneem (lueg au Alfabet).
 Silbeschrift (Syllabografii) E baar Dotzed bis hunderti vo suprasegmentale Grafeem, wo zum Däil süstematisch si, korreliere mit dr Sprächsilbe oder wenigstens mit Komplex us eme Silberand und em Silbechärn.
 Wortschrift (Logografii) Duusigi vo komplexe Grafeem us em Repertuar, wo vilmol offe isch, korreliere mit Morfeem, wo dr Status vo Wörder chönne haa.

Litratuur 
  Alle 109.242 digitalen Schriftzeichen nach dem Unicode-Standard.

Weblingg 

 Interview mit Gebhard Selz über die Anfänge der Schrift profil onläin, 11. Juni 2005
 Wolfgang Beinert: Westeuropäische Schriftgeschichte typolexikon.de, 2. Oktober 2013
 Rüdiger Weingarten: Schrifttypologie
 Exotische Schriften lernen www.schriften-lernen.de (Eisbär Media)
 Omniglot: the online encyclopedia of writing systems & languages vom Simon Ager (änglisch)
 "Zeichen - Bücher - Netze", wirtuelli Usstellig vom Dütsche Buech- und Schriftmuseum u. a. mit eme Thememodul über Lut, Zäiche und Schrift

Fuessnoote